钦定古今图书集成/理学汇编/学行典/第092卷 > 朱子大全集 > 《答陈肤仲》
## 钦定古今图书集成/理学汇编/学行典/第092卷 > 朱子大全集 > 《答陈肤仲》

来《书》云：“今日反复诸书以收心，至涵养工夫日有所
夺，未见其效。”此又殊不可晓。夫读书固收心之一助，
然今只读书时收得心，而不读书时便为事所夺，则
是心之存也常少，而其放也常多矣。且胡为而不移
此读书工夫？向不读书处用力，使动静两得，而此心
无时不存乎？然所谓涵养工夫，亦非是闭眉合眼，如
土偶人，然后谓之“涵养”也。只要应事接物，处之不失
此心，各得其理而已。诸书解偶未有定本，漫此奉报，
可试思之。若于此得力，却远胜看解也。